รู้จัก ร้านพิซซาที่ก่อตั้งโดย อดีตวิศวกร SpaceX
ร้านพิซซาที่ว่านี้ จะล้ำขนาดไหน ? ลงทุนแมนจะเล่าให้ฟัง
19 ส.ค. 2565

รู้จัก ร้านพิซซาที่ก่อตั้งโดย อดีตวิศวกร SpaceX /โดย ลงทุนแมน
หากพูดถึงร้านพิซซาในประเทศไทย 
หลายคนก็น่าจะนึกถึง Pizza Hut หรือ Pizza Company
แต่วันนี้ เราลองมาดูแบรนด์พิซซาที่ถูกก่อตั้งโดยอดีตวิศวกร SpaceX 
บริษัทผลิตยานอวกาศของอีลอน มัสก์ กันบ้าง
แล้วร้านพิซซาที่ว่านี้ จะล้ำขนาดไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
วิศวกรที่ว่านี้ ชื่อว่า คุณ Benson Tsui เป็นชาวไต้หวัน 
ที่ได้อพยพตามครอบครัวมาใช้ชีวิตอยู่ที่ประเทศสหรัฐอเมริกา
โดยครอบครัวของเขานั้น เป็นเจ้าของร้านอาหาร ฟิชแอนด์ชิปส์ 
คุณ Benson Tsui จึงมีความคุ้นเคยกับธุรกิจร้านอาหารตั้งแต่วัยเด็ก
แถมเรื่องดังกล่าว ยังเป็นแรงบันดาลใจให้เขาก่อตั้งร้านพิซซา ในเวลาต่อมาอีกด้วย
ภายหลังจากจบการศึกษา 
คุณ Benson Tsui ได้ทำงานเป็นวิศวกรอยู่หลายปี 
และได้ร่วมงานกับบริษัท SpaceX ของอีลอน มัสก์ มหาเศรษฐีเบอร์หนึ่งของโลก
ซึ่งที่นี่เองเป็นบริษัทสุดท้ายที่เขาเป็นพนักงานประจำ 
โดยตำแหน่งของเขา ก็เป็นถึงวิศวกรออกแบบแบตเตอรี่ยานอวกาศ
สาเหตุที่คุณ Benson Tsui ลาออกจาก SpaceX ในปี 2019 หรือเมื่อ 3 ปีที่แล้ว
ก็เพื่อมาก่อตั้ง ร้านพิซซา Stellar Pizza แปลตรงตัวในภาษาไทยได้ว่า พิซซาดวงดาว..
โดยเขาสามารถระดมทุนได้กว่า 300 ล้านบาท 
พร้อมทั้งยังได้ชักชวนเพื่อนวิศวกรที่ SpaceX อีก 23 คน และผู้เชี่ยวชาญด้านอาหาร ให้มาร่วมกันก่อตั้งบริษัทพิซซาดวงดาวแห่งนี้
ก็ต้องบอกว่าในช่วงแรกนั้น คุณ Benson Tsui ตั้งใจจะขายชานมไข่มุก ซึ่งเป็นที่นิยมในไต้หวัน 
แต่พอมองดูตลาดอาหารสำหรับคนอเมริกันแล้ว กลับไม่ได้นิยมเครื่องดื่มชนิดนี้มากนัก
โดยเขาพบว่า พิซซา เป็นอาหารยอดนิยมและตลาดมีขนาดใหญ่ 
หากหาจุดแตกต่างได้ และทำได้ดี ก็อาจจะประสบความสำเร็จได้เหมือนกัน
แล้ว Stellar Pizza แตกต่างจากพิซซาแบรนด์อื่น อย่างไร ?
คุณ Benson Tsui และเพื่อน ๆ ได้ใช้ทักษะด้านวิศวกร มาพัฒนาเครื่องทำพิซซาอัตโนมัติขึ้น
โดยเครื่องนี้จะถูกนำไปติดตั้งกับรถบรรทุกขนาดเล็ก เป็นรูปแบบฟูดทรัก สามารถเคลื่อนที่ไปในสถานที่ต่าง ๆ ได้
โดยกระบวนการทำพิซซาอัตโนมัติ จะเริ่มตั้งแต่
- นำแป้งพิซซาสดที่เตรียมไว้แล้ว มากดทำให้กลม 
- ตามด้วยซอสและท็อปปิง 
- สุดท้ายก็นำเข้าเตาอบอุณหภูมิสูง จนกระทั่งออกมาพร้อมเสิร์ฟ
กระบวนการทั้งหมดนี้ ใช้เวลาเพียง 4 นาทีครึ่งเท่านั้น
โดยคุณ Benson Tsui ตั้งเป้าจะขยายฝูงฟูดทรักให้ได้มากถึง 100 คัน และจะเริ่มให้บริการที่ลอสแอนเจลิส ในปลายปีนี้
โดยที่โมเดลธุรกิจพิซซาอัตโนมัติของ Stellar Pizza จะมุ่งเน้นไปที่การลดต้นทุนเป็นหลัก
รู้หรือไม่ว่าในประเทศสหรัฐอเมริกา มีแรงงานหายไปจากอุตสาหกรรมร้านอาหารไปแล้วถึง 1 ล้านคน เมื่อเทียบกับเมื่อ 3 ปีก่อน แถมอัตราการลาออกของแรงงาน ยังสูงสุดเป็นประวัติการณ์อีกด้วย
เรื่องดังกล่าวทำให้ผู้ประกอบการร้านอาหาร
เผชิญกับความเสี่ยง เรื่องปัญหาการขาดแคลนแรงงาน
ผู้ประกอบการร้านอาหาร ต้องมีค่าใช้จ่ายเพิ่มขึ้น 
จากการที่ต้องเพิ่มค่าจ้างให้มากขึ้น เพื่อสร้างแรงจูงใจให้กับพนักงาน
ซึ่งไอเดียเครื่องทำพิซซาอัตโนมัตินั้น ไม่จำเป็นต้องใช้แรงงานในการประกอบอาหาร อาศัยแรงงานที่เป็นเพียงคนขับรถคนเดียวเท่านั้น ทำให้ต้นทุนแรงงานลดลง 
ในขณะเดียวกัน ยังสามารถควบคุมคุณภาพของรสชาติอาหารได้ง่ายขึ้น
นอกจากนี้ ด้วยรูปแบบของร้านอาหารลักษณะฟูดทรัก 
ยังทำให้ข้อจำกัดเรื่องทำเลที่ตั้งลดลง รวมถึงเป็นการลดค่าใช้จ่ายด้านค่าเช่าลงอีกด้วย
แม้ว่าตลาดพิซซาของประเทศสหรัฐอเมริกา จะมีมูลค่ามหาศาล 
แต่ก็มีผู้เล่นในอุตสาหกรรมอยู่มาก
ในขณะที่มีผู้เล่นรายใหม่เข้ามาได้ง่าย และพร้อมที่จะห้ำหั่นกันตลอดเวลา
ก็น่าติดตามไม่น้อยว่า Stellar Pizza 
แบรนด์พิซซาอัตโนมัติ จากอดีตวิศวกร SpaceX 
จะเข้ามาช่วงชิงส่วนแบ่งในตลาดนี้ ได้มากน้อยแค่ไหน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-